Malta Maltija, Ewropea u globali. Dik hi Malta tal-lum. Stat Membru li minkejja ċ-ċokon tiegħu, ħarset l-Ewropa tinsab fuqu. Pajjiż li fi ħdanu għandu statista li jgawdi r-rispett tal-mexxejja Ewropej u lil hinn: Joseph Muscat. Din il-ġimgħa l-Prim Ministru f'erbat ijiem żar Franza, l-Irlanda, il-Ġermanja, l-Estonja, il-Polonja, id-Danimarka u l-Ungerija fejn iltaqa' mal-mexxejja ta' dawn il-pajjiżi. Laqgħat li saru bi tħejjija għall-Presidenza Ewropea li issa tibda fi ftit inqas minn xahar ieħor. Presidenza Ewropea li se tiġi fi żmien ta' sfidi kbar li qed taffronta l-Ewropa fosthom il-ħruġ tar-Renju Unit mill-Unjoni Ewropea, il-kwistjoni tas-sħubija fl-Unjoni Ewropea tat-Turkija u l-mewġa ta' movimenti estremisti madwar diversi pajjiżi Ewropej li fix-xhur li ġejjin se jkollhom elezzjoni li tista' twassal għal tibdil fil-gvernijiet. F'dawn iż-żjarat spikkat id-dikjarazzjoni tal-Kanċillier Ġermaniż Angela Merkel, li esprimiet is-sodisfazzjon tagħha li se jkun pajjiżna li jieħu f'idejh it-tmexxija tal-Kunsill tal-Unjoni Ewropea u li Malta se tkun qed terfa' r-responsabbiltà tal-Presidenza b'mod eżemplari. Merket saħqet li l-pożizzjoni ta' Malta f'nofs ir-reġjun tal-Mediterran se jgħin sabiex l-Unjoni Ewropea tkun eqreb lejn kwistjonijiet bħall- instabbilità politika li hemm fil-Libja u l-immigrazzjoni. Kien hemm ġurnalisti li saqsew lill-Kanċilier Ġermaniż jekk taħsibx li l-iżgħar pajjiż fl-Unjoni Ewropea huwiex kapaċi u lest li jerfa' piż bħal dan speċjalment fi żmien bħal dan u r-risposta kienet fl-affermattiv. Dan għax illum Malta bniet reputazzjoni b'saħħitha u fuq kollox tgawdi r-rispett. Ir-rispett ġej mill-fatt li minkejja li l-kobor ta' pajjiżna huwa dak li hu, irnexxielna naqbżu l-aspettattivi ta' bosta biex illum għandna l-ikbar tkabbir ekonomiku fl-Unjoni Ewropea, l-ikbar rata ta' ħolqien tax-xogħol, fost l-inqas rati ta' qgħad fl-Unjoni Ewropea u attirajna lejn pajjiżna numru rekord ta' investiment bla preċedent minn bosta pajjiżi fosthom l-Istati Uniti, l-Ażerbajġan, iċ-Ċina u r-Renju Uniti. L-attitudni ta' dan il-Gvern u l-Prim Ministru qed tkun waħda ta' frankezza li ma nkunux servili u naċċettaw dak kollu li tgħid l-Unjoni Ewropea sempliċiment għax tkun qalitha l-Unjoni Ewropea. Malta qed tagħmel il-punti tagħha, iżda aktar minn hekk mhux qed jibqa' biss kliem li wara ftit tal-ħin kollox itir, iżda dawn il-punti qed ikunu mismugħa u qed jiġu attwati. Ma nistgħux imorru nitkellmu fuq kwistjonijiet li Malta biss għandha interess fihom u f'affarijiet oħra ma tlissinx kelma għax mhux neċessarjament jolqtu lilha b'mod dirett, għax inkella ma tistax tistenna li jkun hemm għajnuna minn pajjiżi oħra jekk f'oħrajn li jkun hemm bżonn l-għajnuna ma jsir xejn. L-ikbar pass li sar, iżda, u huwa dan li jagħmel lil Joseph Muscat statista, mhux biss għax ġab ix-xogħol lejn Malta minn madwar id-dinja, iżda aktar minn hekk għax meta jiltaqa' ma xi mexxej Ewropew jew dinji, ma jkunx hemm kumpless ta' inferjorità. Wara kollox fil-Kunsill tal-Unjoni Ewropea Malta għandha vot wieħed bħal pajjiżi oħra u l-istess fl-Assemblea tan-Nazzjonijiet Uniti u f'fora oħra internazzjonali. Dan huwa dak li jġib ir-rispett. Dan ir-rispett diġà wassal biex Malta organizzat żewġ summits kbar ħafna fl-aħħar sena, il-Valletta Summit u ċ-CHOGM u issa jmiss summit ieħor fil-bidu tal-2017 fejn il-mexxejja Ewropej se jiltaqgħu f'pajjiżna. Issa li ninsabu anqas minn tletin jum 'il bogħod mill-bidu tal-Presidenza Maltija, inħallu lil min ħsiebu biss biex ikun negattiv, iżda li jinsab iżolat u l-kumplament tal-Ewropa li qed tħares lejh b'amirazzjoni u b'rispett. Dan hu poplu kbir. Poplu ottimist u kburi b'pajjiżu. Pajjiż immexxi minn statista.